**Zmluva o zabezpečení plnenia bezpečnostných opatrení a notifikačných povinností**

uzatvorená podľa § 19 ods. 2 zákona č. 69/2018 Z. z. o kybernetickej bezpečnosti a o zmene a doplnení niektorých zákonov v znení neskorších predpisov

(ďalej len „**Zmluva**“)

medzi :

**1/ Prevádzkovateľ základnej služby**

**Všeobecná zdravotná poisťovňa, a.s.**

Sídlo: Panónska cesta 2, 851 04 Bratislava - mestská časť Petržalka

Zastúpený: Ing. Richard Strapko, predseda predstavenstva

Ing. Ľubomír Kováčik, člen predstavenstva

IČO: 35937874

IČ DPH: 2022027040

IBAN: SK47 8180 0000 0070 0018 2424

Zapísaná v Obchodnom registri Okresného súdu Bratislava I, odd.: Sa, vložka číslo: 3602/B,

*(ďalej len „Prevádzkovateľ ZS“)*

**2/ Dodávateľ**

Sídlo:

Zastúpený:

Bankové spojenie:

Číslo účtu (IBAN):

IČO:

DIČ:

IČ DPH:

Spoločnosť je zapísaná v Obchodnom registri Okresného súdu Trenčín, odd.: Sro, vložka číslo: 4824/R

*(ďalej len „Dodávateľ“)*

*(Prevádzkovateľ ZS a Dodávateľ spolu ďalej ako „Zmluvné strany“ a každý samostatne ako „Zmluvná strana“.)*

**Článok 1**

**Úvodné ustanovenia**

1. Zmluvné strany uzatvárajú túto Zmluvu za účelom úpravy vzájomných práv a povinností pri zabezpečení plnenia bezpečnostných opatrení a notifikačných povinností vyplývajúcich z Rámcovej dohody o poskytovaní služieb podpory a prispôsobenia aplikácie eSCAN, modulov aplikácie jDoc a CUD, uzatvorenú medzi Zmluvnými stranami dňa ............(ďalej len „Osobitná zmluva“).

2. Prevádzkovateľ ZS je prevádzkovateľom základnej služby v zmysle zákona č. 69/2018 Z. z. o kybernetickej bezpečnosti a o zmene a doplnení niektorých zákonov v znení neskorších predpisov (ďalej ako „zákon o kybernetickej bezpečnosti“).

3. Prevádzkovateľ ZS sa zaväzuje poskytnúť Dodávateľovi potrebnú súčinnosť a informácie, aby mohol efektívne napĺňať účel a predmet tejto Zmluvy.

4. Rozsah činností, ktoré Dodávateľ poskytuje Prevádzkovateľovi ZS (ďalej len „služby“) je špecifikovaný v Osobitnej zmluve.

5. Dodávateľ prehlasuje, že sa detailne oboznámil a súhlasí s rozsahom a povahou požadovaných bezpečnostných opatrení a notifikačných povinností podľa tejto Zmluvy a že disponuje technickým vybavením, kapacitami a odbornými znalosťami, ktoré sú potrebné pre zaistenie požiadaviek podľa tejto Zmluvy.

6. Dodávateľ sa zaväzuje vykonávať všetky činnosti definované v tejto Zmluve v súlade so zákonom o kybernetickej bezpečnosti, Vyhlášky Národného bezpečnostného úradu č. 362/2018 Z. z., ktorou sa ustanovuje obsah bezpečnostných opatrení, obsah a štruktúra bezpečnostnej dokumentácie a rozsah všeobecných bezpečnostných opatrení (ďalej len „Vyhláška č. 362/2018 Z. z.“) a ostatnými všeobecne záväznými právnymi predpismi.

7. Dodávateľ poskytuje Prevádzkovateľovi ZS služby na základe Osobitnej zmluvy, ktoré priamo súvisia s prevádzkou sietí a informačných systémov pre Prevádzkovateľa ZS podľa § 19 ods. 2 Zákona o kybernetickej bezpečnosti, je voči Prevádzkovateľovi ZS v postavení tretej strany v zmysle § 19 ods. 2 zákona o kybernetickej bezpečnosti.

8. Zmluvné strany zhodne prehlasujú, že nič v tejto Zmluve nezbavuje zmluvné strany zodpovednosti za plnenie vlastných povinností, ktoré im vyplývajú z právnych predpisov vydaných v súlade so zákonom o kybernetickej bezpečnosti.

9. Pojmy uvedené v tejto Zmluve sa zhodujú s pojmami definovanými zákonom o kybernetickej bezpečnosti a v prípade ich slovnej nezhody sa použijú ustanovenia zákona o kybernetickej bezpečnosti, ktoré sú im významom najbližšie.

10. Práva a povinnosti Zmluvných strán neupravené v tejto Zmluve sa riadia Osobitnou zmluvou a platnými všeobecne záväznými právnymi predpismi, najmä zákonom o kybernetickej bezpečnosti.

**Článok 2**

**Predmet zmluvy**

1. Predmetom tejto Zmluvy je určenie práv, povinností a záväzkov Zmluvných strán pri plnení bezpečnostných opatrení a notifikačných opatrení realizovaných v nadväznosti na Osobitnú zmluvu, a to najmä záväzok Dodávateľa ako tretej osoby zabezpečiť v súvislosti s poskytovaním služieb podľa Osobitnej zmluvy, plnenie bezpečnostných opatrení a notifikačných povinností, ktoré sú tretie strany povinné plniť v zmysle zákona o kybernetickej bezpečnosti a Vyhlášky č. 362/2018 Z. z.

2. Dodávateľ je povinný bez zbytočného odkladu poskytnúť Prevádzkovateľovi ZS súčinnosť pri výkone činností uvedených v § 19 ods. 6 zákona o kybernetickej bezpečnosti. Dodávateľ je povinný prijať opatrenia minimálne v rozsahu Vyhlášky č. 362/2018 Z. z. a § 20 zákona o kybernetickej bezpečnosti, ktorých cieľom je zabezpečenie kybernetickej bezpečnosti sietí a informačných systémov Prevádzkovateľovi ZS. Dodávateľ zdokumentuje ním prijaté bezpečnostné opatrenia najmenej v rozsahu stanovenom § 20 zákona o kybernetickej bezpečnosti.

3. Prevádzkovateľ ZS vyhlasuje, že si je vedomý svojich zmluvných a zákonných povinností, prijal všetky potrebné bezpečnostné opatrenia, ktoré bude počas platnosti tejto Zmluvy dodržiavať, má zodpovedajúce materiálne, technické a personálne vybavenie a zaväzuje sa poskytnúť Dodávateľovi potrebnú súčinnosť a informácie, aby mohol efektívne napĺňať účel a predmet tejto Zmluvy. Omeškanie s plnením povinností na strane Prevádzkovateľa ZS vylučuje zodpovednosť na strane Dodávateľa.

4. Miestom plnenia tejto Zmluvy sú najmä pracoviská alebo sídlo Prevádzkovateľa ZS, pracovisko alebo sídlo Dodávateľa, alebo pracoviská a sídla subdodávateľov v zmysle Osobitnej zmluvy a/alebo tejto Zmluvy. Plnenie predmetu Osobitnej zmluvy sa zabezpečuje predovšetkým vzdialeným prístupom, elektronicky alebo emailovou poštou v  testovacom informačnom systéme Prevádzkovateľa ZS, v súlade s príslušnou požiadavkou/objednávkou Prevádzkovateľa ZS. V prípade zmeny alebo doplnenia sídla alebo pracoviska zo strany Zmluvných strán, vykonajú tak Zmluvné strany oznamom zaslaným e-mailom na kontaktné osoby uvedené čl. 8 tejto Zmluvy najneskôr do 30 dní od vykonania tejto zmeny. Vo vzťahu k tejto zmene Zmluvy nie je potrebné uzatvárať osobitný dodatok k tejto Zmluve.

5. Bezpečnostné opatrenia a notifikačné povinnosti v rozsahu stanovenom v tejto Zmluve sa Dodávateľ zaväzuje plniť od okamihu nadobudnutia účinnosti tejto Zmluvy až do skončenia platnosti Osobitnej zmluvy, s výnimkou tých povinností Dodávateľa, ktoré majú ostať v zmysle osobitných právnych predpisov uvedených v tejto Zmluve platné a účinné i po skončení účinnosti Osobitnej zmluvy.

**Článok 3**

**Práva a povinnosti Dodávateľa**

1. Dodávateľ sa zaväzuje pri poskytovaní služby oboznámiť sa a v rozsahu nevyhnutnom na plnenie povinností podľa tejto Zmluvy a zákona o kybernetickej bezpečnosti a súvisiacich právnych predpisov dodržiavať bezpečnostnú politiku Prevádzkovateľa ZS podľa bodu 2. tohto článku Zmluvy.

2. Realizáciu svojich povinností v zmysle čl. 2 bod 3. Zmluvy vykonal Prevádzkovateľ ZS prijatím interných dokumentov špecifikovaných v tomto bode. Dodávateľ prehlasuje, že pri podpise tejto Zmluvy bol Prevádzkovateľom ZS oboznámený s nasledujúcimi internými dokumentami Prevádzkovateľa ZS:

* smernicou č. 123/5/2021 Prehlásenie o aplikovateľnosti účinnej od 15.10.2021;
* smernicou č. 53/8/2021 Bezpečnostné incidenty účinnej od 15.06.2021;
* smernicou č. 74/14/2021 Ochrana osobných údajov účinnej od 15.10.2021;
* smernicou č. 57/13/2021 Objektová a fyzická bezpečnosť účinnej od 15.06.2021.

ktoré Prevádzkovateľ ZS pri podpise tejto Zmluvy v jednom (1) vyhotovení odovzdal Dodávateľovi za účelom plnenia povinností v súvislosti so Zmluvou a tieto interné dokumenty sú platné a účinné ku dňu uzavretia Zmluvy (ďalej len „bezpečnostná politika“). Dodávateľ následne potvrdí oboznámenie sa s bezpečnostnou politikou Prevádzkovateľa ZS podpísaním vyhlásenia podľa prílohy č. 1 k Zmluve. Vyhlásenie je oprávnená za Dodávateľa podpísať kontaktná osoba Dodávateľa podľa čl. 8 bod 3 Zmluvy.

3. Dodávateľ prehlasuje, že sa oboznámil s rozsahom a povahou požadovaných bezpečnostných opatrení a notifikačných povinností špecifikovaných v bezpečnostnej politike platnej a účinnej ku dňu podpisu tejto Zmluvy, disponuje technickým vybavením, kapacitami a odbornými znalosťami, ktoré sú potrebné pre zaistenie požiadaviek podľa tejto Zmluvy.

4. Uzatvorením tejto Zmluvy Dodávateľ vyjadruje svoj súhlas s bezpečnostnou politikou, s ktorou bol oboznámený v zmysle bodu 2. tohto článku Zmluvy a zaväzuje sa k jej dodržiavaniu počas celej doby platnosti a účinnosti tejto Zmluvy a doby vyplývajúcej z platných právnych predpisov, v časti v ktorej je služba Dodávateľa pripojená k sieti základnej služby alebo informačného systému základnej služby podľa § 19 odseku 3 zákona o kybernetickej bezpečnosti.

5. Dodávateľ súhlasí s tým, že bezpečnostná politika sa môže priebežne meniť a dopĺňať tak, aby zodpovedala aktuálnym bezpečnostným opatreniam, aktuálnemu stavu sietí a informačných systémov Prevádzkovateľa ZS a aktuálnym hrozbám dotýkajúcim sa Dodávateľa, ktoré by mohli mať potenciálny nepriaznivý vplyv na základnú službu Prevádzkovateľa ZS. Prevádzkovateľ ZS je povinný bezodkladne oboznámiť Dodávateľa s aktualizovanou bezpečnostnou politikou s dôrazom na zmeny v nej uvedené, pričom Dodávateľ následne potvrdí akceptáciu zmien bezpečnostnej politiky vyhlásením podľa prílohy č. 1. Vyhlásenie je oprávnená za Dodávateľa podpísať kontaktná osoba Dodávateľa podľa čl. 8 bod 3 Zmluvy.

6. Prevádzkovateľ ZS je povinný bezodkladne, najneskôr v lehote tridsiatich (30) dní pred nadobudnutím účinnosti akejkoľvek zmeny bezpečnostnej politiky (či už vyvolanej legislatívnou zmenou vzťahujúcou sa na Prevádzkovateľa ZS alebo dodatočnou požiadavkou Prevádzkovateľa ZS), písomne a preukázateľne oznámiť Dodávateľovi každú zmenu v bezpečnostnej politike a zároveň doručiť Dodávateľovi jedno (1) vyhotovenie aktualizovanej bezpečnostnej politiky s upozornením na vykonané zmeny oproti predchádzajúcej verzii. Dodávateľ následne vyhodnotí dopad zmien bezpečnostnej politiky na aktuálne prijaté opatrenia Dodávateľa, na informačný systém Prevádzkovateľa ZS a informuje Prevádzkovateľa ZS o postupe, ktorý je potrebné zrealizovať zo strany Dodávateľa pre potvrdenie akceptácie zmien v bezpečnostnej politike, vrátane vyčíslenia nákladov, ktoré si tento postup, resp. aktualizácia opatrení zo strany Dodávateľa vyžiada, zaslaním emailu na adresu kontaktnej osoby v zmysle čl. 8 bod. 2. tejto Zmluvy. Implementácia opatrení sa bude riadiť príslušným ustanoveniam v zmysle Osobitnej zmluvy. Prevádzkovateľ ZS a Dodávateľ sú povinní implementáciu opatrení písomne dohodnúť najneskôr do šesťdesiat (60) dní odo dňa doručenia oznámenia o zmene bezpečnostnej politiky. Zmeny bezpečnostnej politiky sú pre Dodávateľa záväzné až odo dňa určeného v schválenej písomnej analýze a návrhu riešenia, nie však skôr ako vykonaním implementácie dohodnutých opatrení. Ak zmluvné strany neschvália písomnú analýzu a návrh riešenia, Dodávateľ nie je povinný postupovať podľa zmenenej bezpečnostnej politiky. Dodávateľ sa zaväzuje na vlastné náklady implementovať vo vlastnom prostredí výlučne požiadavky vyplývajúce z legislatívnych zmien, ktoré ukladajú povinnosti priamo Dodávateľovi (nie Prevádzkovateľovi ZS) a netýkajú sa informačného systému Prevádzkovateľa ZS, vo vzťahu ku ktorému sú poskytované služby v zmysle Osobitnej zmluvy.

7. Dodávateľ sa zaväzuje chrániť všetky informácie poskytnuté Prevádzkovateľom ZS, najmä chrániť ich integritu, dostupnosť a dôvernosť pri ich spracovaní a nakladaní s nimi v prostredí Dodávateľa.

8. Dodávateľ sa zaväzuje hlásiť všetky potrebné informácie požadované Prevádzkovateľom ZS pri zabezpečovaní požiadaviek kladených na Prevádzkovateľa ZS podľa zákona o kybernetickej bezpečnosti alebo vyhlášky č. 362/2018 Z. z., a to zaslaním e-mailu na kontaktnú osobu Prevádzkovateľa ZS uvedenú v Článku 8 tejto Zmluvy.

9. Dodávateľ sa zaväzuje hlásiť všetky informácie, ktoré majú vplyv na zabezpečenie kybernetickej bezpečnosti a túto Zmluvu zaslaním e-mailu na kontaktnú osobu Prevádzkovateľa ZS uvedenú v Článku 8 tejto Zmluvy.

10. V rozsahu nevyhnutnom na plnenie povinností Dodávateľa podľa zákona o kybernetickej bezpečnosti a súvisiacich právnych predpisov je Dodávateľ povinný v oblasti technických zraniteľností systémov a zariadení realizovať opatrenia ustanovené § 9 vyhlášky č. 362/2018 Z. z.

11. Dodávateľ je v rozsahu nevyhnutnom na plnenie povinností Dodávateľa podľa zákona o kybernetickej bezpečnosti a súvisiacich právnych predpisov vo vzťahu k poskytovaniu služieb podľa Osobitnej zmluvy ďalej povinný:

1. zabezpečiť vlastnú kybernetickú bezpečnosť, aby cez Dodávateľa nebolo možné zasiahnuť siete a informačné systémy Prevádzkovateľa ZS,
2. sledovať hrozby dotýkajúce sa Dodávateľa, ktoré by mohli mať potenciálny nepriaznivý vplyv na základnú službu Prevádzkovateľa ZS ( „incidenty“),
3. zasielať Prevádzkovateľovi ZS včasné varovania pred incidentmi, o ktorých sa dozvie z vlastnej činnosti podľa tejto Zmluvy alebo inak,
4. spolupracovať s Prevádzkovateľom ZS pri zabezpečovaní kybernetickej bezpečnosti sietí a informačných systémov Prevádzkovateľa ZS,
5. po ukončení zmluvného vzťahu vrátiť, previesť alebo aj zničiť všetky informácie, ku ktorým má Dodávateľ počas trvania tejto Zmluvy a Osobitnej zmluvy s Prevádzkovateľom ZS prístup a to podľa pokynu Prevádzkovateľa ZS; v prípade neudelenia pokynu zo strany Prevádzkovateľa ZS v lehote do pätnásť (15) dní odo dňa ukončenia tejto Zmluvy a/alebo Osobitnej zmluvy, je Dodávateľ oprávnený všetky tieto informácie zničiť,
6. prijať a dodržiavať bezpečnostné opatrenia v oblastiach podľa § 20 ods. 3 písm. e) f), h), j) a k) zákona o kybernetickej bezpečnosti v rozsahu podľa § 8, 10, 12, 14 a 15 Vyhlášky č. 362/2018 Z. z., a v rozsahu špecifikovanom v bezpečnostnej politike.

12. Dodávateľ môže zapojiť do poskytovania služieb na základe Osobitnej zmluvy ďalšieho dodávateľa ako subdodávateľa, ak mu takéto oprávnenie vyplýva z ustanovení Osobitnej zmluvy. Dodávateľ poskytne Prevádzkovateľovi ZS pri podpise tejto Zmluvy ako prílohu č. 3 – Zoznam subdodávateľov.

13.Dodávateľ je povinný vopred informovať Prevádzkovateľa ZS o zapojení subdodávateľa, a to zaslaním žiadosti o zapojenie subdodávateľa prostredníctvom e-mailu kontaktnej osobe Prevádzkovateľa ZS uvedenú v čl. 8 tejto Zmluvy. Dodávateľ nesmie poveriť výkonom akýchkoľvek činností majúcich dopad na poskytovanie služieb tejto Zmluvy a Osobitnej zmluvy subdodávateľa bez predchádzajúceho výslovného písomného súhlasu Prevádzkovateľa ZS.

14. Ak Dodávateľ zapojí do vykonávania činností spojených s poskytovaním služieb Prevádzkovateľovi ZS subdodávateľa, tomuto subdodávateľovi je povinný uložiť rovnaké povinnosti týkajúce sa aplikácie bezpečnostných opatrení a notifikačných povinností, ako sú ustanovené v tejto Zmluve. Zodpovednosť voči Prevádzkovateľovi ZS nesie Dodávateľ, ak subdodávateľ nesplní svoje povinnosti týkajúce sa aplikácie povinností vyplývajúcich z tejto Zmluvy.

15. Dodávateľ vykonáva len činnosti, ktoré vyplývajú z Osobitnej zmluvy, tejto Zmluvy, z platných právnych predpisov alebo ich vykonáva na základe písomnej požiadavky Prevádzkovateľa ZS. Na výkon týchto činností môže poveriť Dodávateľ len konkrétne osoby v rámci pracovných rolí, ktorých zoznam Dodávateľ poskytne Prevádzkovateľovi ZS pri podpise tejto Zmluvy ako prílohu č. 2 - Zoznam pracovných rolí Dodávateľa a ich personálne obsadenie. Dodávateľ je zároveň povinný zabezpečiť, aby všetky osoby zúčastnené na predmete plnenia pred ich zapojením podpísali vyhlásenie o zachovávaní mlčanlivosti v zmysle § 12 ods. 1 zákona o kybernetickej bezpečnosti.

16. Akákoľvek zmena v personálnom obsadení pracovných rolí a zoznamu subdodávateľov v súvislosti s plnením tejto Zmluvy a/alebo Osobitnej zmluvy, musí byť Prevádzkovateľovi ZS oznámená vopred. Oznámenie zašle Dodávateľ e-mailom kontaktnej osobe Prevádzkovateľa ZS uvedenú v Článku 8 tejto Zmluvy. Na zmeny v obsahu prílohy č. 2 a 3 nie je potrebné uzatvorenie dodatku k tejto Zmluve.

17. Dodávateľ sa zaväzuje po ukončení zmluvného vzťahu založeného Osobitnou zmluvou, najmenej však po dobu 5 rokov odo dňa ukončenia zmluvného vzťahu, udeliť, poskytnúť, previesť alebo postúpiť všetky potrebné licencie, práva alebo súhlasy nevyhnutné na zabezpečenie kontinuity prevádzkovanej základnej služby na Prevádzkovateľa ZS, pričom konkrétne podmienky udelenia, poskytnutia, prevedenia alebo postúpenia všetkých potrebných licencií, práv alebo súhlasov nevyhnutných na zabezpečenie kontinuity prevádzkovanej základnej služby sa spravujú podľa príslušných ustanovení Osobitnej zmluvy.

**Článok 4**

**Reaktivita pri riešení incidentov**

1. Dodávateľ je povinný neodkladne hlásiť Prevádzkovateľovi ZS kybernetický bezpečnostný incident definovaný v § 3 písm. j) zákona o kybernetickej bezpečnosti, ktorý nastal u  Dodávateľa resp. pri plnení Osobitnej zmluvy u Prevádzkovateľa ZS. Zamestnanci Dodávateľa, prípadne subdodávateľa sú oboznámení so spôsobom oznamovania kybernetických bezpečnostných incidentov v súvislosti s prevádzkou sietí a informačných systémov Prevádzkovateľa ZS v rozsahu podľa Osobitnej zmluvy a oznamujú akékoľvek podozrenie, o ktorom vedia alebo by so zreteľom na všetky okolnosti mali vedieť, že by mohlo mať negatívny dopad na bezpečnosť siete alebo informačného systému Prevádzkovateľa ZS na e-mailovej adrese Prevádzkovateľa ZS **incidentkb@vszp.sk.**

2. Ak v čase hlásenia incidentu stále trvajú prejavy incidentu, Dodávateľ odošle Prevádzkovateľovi ZS neúplné hlásenie aj s odkazom, že ide o neúplné hlásenie. Dodávateľ neúplné hlásenie bez zbytočného odkladu doplní po obnove riadnej a úplnej prevádzky siete a všetkých informačných systémov Prevádzkovateľa ZS.

3. Najčastejšími spôsobmi riešenia incidentov, ktoré Dodávateľ využíva, sú odozva, označenie incidentov a ich účinkov, náprava nepriaznivých dopadov incidentov a iné vhodné činnosti spojené s nápravou incidentov (ďalej len „Reakčné opatrenia“), a to ako na výzvu Prevádzkovateľa ZS, tak aj bez jeho výzvy, ak sa o incidente dozvie.

4. Dodávateľ pri reakciách na incidenty spolupracuje s Prevádzkovateľom ZS, Národným bezpečnostným úradom a inými príslušnými orgánmi a za týmto účelom poskytuje súčinnosť a zdieľa len tie získané informácie, ktoré nie sú dôvernými informáciami a ktoré by mohli mať vplyv na implementáciu Reakčných opatrení v budúcnosti.

5. Dodávateľ bez zbytočného odkladu oznámi Prevádzkovateľovi ZS implementáciu Reakčných opatrení.

6. Ak o to Prevádzkovateľ ZS požiada, po úspešnej implementácii Reakčného opatrenia Dodávateľ predloží návrh bezpečnostných opatrení a postupov, ktoré zabezpečia, že nedôjde k opakovaniu, pokračovaniu či šíreniu incidentu (ďalej len „Ochranné opatrenie“) a ochranné opatrenie implementuje. Ak Ochranné opatrenie neprinesie požadovaný efekt, Dodávateľ vypracuje a predloží iné Ochranné opatrenie na implementáciu. Implementácii iného Ochranného opatrenia predchádza dohoda zmluvných strán o úhrade prípadných nákladov spojených s implementáciou tohto iného Ochranného opatrenia.

7. Vykonanie Reakčných opatrení a Ochranných opatrení u Prevádzkovateľa ZS bude podliehať príslušným ustanoveniam v zmysle Osobitnej zmluvy.

**Článok 5**

**Zodpovednosť**

1. Dodávateľ zodpovedá Prevádzkovateľovi ZS výlučne za skutočnú škodu, ktorú mu spôsobí porušením svojich povinností vyplývajúcich z tejto Zmluvy, alebo povinností svojich subdodávateľov vyplývajúcich z tejto Zmluvy. Dodávateľ sa svojej zodpovednosti za škodu zbaví,

1. ak preukáže, že vznik škody nezavinil ani on ani jeho subdodávateľ alebo
2. v rozsahu, v akom bola škoda spôsobená vlastným konaním a/alebo opomenutím konania Prevádzkovateľa ZS, resp. poškodeného a/alebo nevhodnými pokynmi Prevádzkovateľa ZS alebo
3. ak preukáže, že porušenie povinností bolo spôsobené okolnosťami vylučujúcimi zodpovednosť.

2. Škodou Prevádzkovateľa ZS pre účely tohto článku sa chápu aj sankcie, ktoré príslušné orgány uložili Prevádzkovateľovi ZS za porušenie povinností týkajúcich sa kybernetickej bezpečnosti, za podmienky, že zo strany Prevádzkovateľa ZS došlo k jej zaplateniu príslušnému orgánu, pokiaľ bude zo strany Prevádzkovateľa ZS riadne a nepochybne preukázané, že sankcia bola uložená Prevádzkovateľovi ZS výlučne ako dôsledok zavineného porušenia povinností Dodávateľa podľa tejto Zmluvy. V prípade ak škodu spôsobilo viacero subjektov, zodpovedá každý výlučne podľa miery svojho zavinenia na spôsobenej škode.

3. Zmluvné strany sa dohodli, že prípadné nároky na náhradu škody Prevádzkovateľa ZS budú obmedzené na náhradu skutočnej škody spôsobenej ako priamy dôsledok porušenia povinnosti Dodávateľa alebo jeho subdodávateľov.

**Článok 6**

**Kontrola a audit kybernetickej bezpečnosti**

1. Dodávateľ umožní povereným osobám Prevádzkovateľa ZS riadny výkon auditu alebo kontroly plnenia povinností Dodávateľa v oblasti kybernetickej bezpečnosti v rozsahu stanovenom v tejto Zmluve. Audit alebo kontrola môžu byť vykonané kedykoľvek, aj bez predchádzajúcej informácie Dodávateľa v rozsahu potrebnom na kontrolu plnenia povinností Dodávateľa podľa zákona o kybernetickej bezpečnosti, tejto Zmluvy a príslušných vykonávacích právnych predpisov, a to minimálne spôsobom nahliadania do dokumentov, nahliadanie do informačných systémov, auditu procesov, pracovných postupov v sídle, prevádzkarni alebo na pobočke Dodávateľa vždy však výlučne v prítomnosti povereného zástupcu Dodávateľa. Pri výkone auditu alebo kontroly Prevádzkovateľ ZS rešpektuje režimové opatrenia, bezpečnostné politiky a ostatné interné právne predpisy platné na pracovisku Dodávateľa. Audítor, osoba poverená Prevádzkovateľom ZS, je povinný/á zachovávať mlčanlivosť o okolnostiach, o ktorých sa dozvie pri výkone auditu a ktoré nie sú verejne známe.

2. Akékoľvek nedostatky alebo pochybenia zistené auditom je Dodávateľ povinný odstrániť bezodkladne, avšak najneskôr do 60 (šesťdesiatich) kalendárnych dní po vykonaní auditu/kontroly u Dodávateľa, ak sa Zmluvné strany nedohodnú v závislosti od okolností konkrétneho prípadu a zisteného nedostatku inak.

3. Dodávateľ je povinný pri audite poskytnúť Prevádzkovateľovi ZS, resp. ním povereným osobám súčinnosť a v prípade potreby umožniť mu sprístupniť svoje priestory, dokumentáciu a technické a technologické vybavenie, ktoré súvisia s plnením úloh na úseku kybernetickej bezpečnosti podľa tejto Zmluvy, ako aj umožniť zamestnancom Prevádzkovateľa ZS voľný vstup do svojich priestorov a zabezpečiť im dokumentáciu a technické vybavenie potrebné na plnenie úloh podľa tohto článku Zmluvy.

4. Prevádzkovateľ ZS, resp. ním poverené osoby, sú povinné zachovávať mlčanlivosť o okolnostiach, o ktorých sa dozvedia pri výkone auditu alebo kontroly a ktoré nie sú verejne známe. Prevádzkovateľ ZS, resp. ním poverené osoby pri návšteve priestorov Dodávateľa v rámci výkonu auditu alebo kontroly musia dodržiavať pokyny Dodávateľa týkajúce sa uvedených priestorov na úseku bezpečnosti a ochrany zdravia pri práci (ďalej len „BOZP") a ochrany pred požiarmi na účely predchádzania vzniku požiarov a zabezpečenia podmienok na účinné zdolávanie požiarov (ďalej len „PO"), s ktorými boli oboznámení podľa tohto bodu, pričom zodpovednosť za to, že tieto osoby budú dodržiavať uvedené pokyny, nesie Prevádzkovateľ ZS. Za vytvorenie podmienok na zaistenie BOZP a PO a zabezpečenie a vybavenie priestorov Dodávateľa na bezpečný výkon auditu alebo kontroly zodpovedá v plnom rozsahu a výlučne Dodávateľ. Dodávateľ je povinný preukázateľne informovať poverené osoby Prevádzkovateľa ZS o nebezpečenstvách a ohrozeniach, ktoré sa pri výkone auditu alebo kontroly v priestoroch Dodávateľa môžu vyskytnúť, a o výsledkoch posúdenia rizika, o preventívnych opatreniach a ochranných opatreniach, ktoré vykonal Dodávateľ na zaistenie BOZP a PO, o opatreniach a postupe v prípade poškodenia zdravia vrátane poskytnutia prvej pomoci, ako aj o opatreniach a postupe v prípade zdolávania požiaru, záchranných prác a evakuácie, a preukázateľne ich poučiť o pokynoch na zaistenie BOZP a PO platných pre priestory Dodávateľa.

**Článok 7**

**Mlčanlivosť**

1. Zmluvné strany sa zaväzujú zachovávať mlčanlivosť o podmienkach spolupráce podľa tejto Zmluvy, ako aj o všetkých skutočnostiach týkajúcich sa druhej Zmluvnej strany (najmä, nie však výlučne obchodnej povahy), ktoré im boli sprístupnené počas trvania tejto Zmluvy alebo ktoré sa im stali iným spôsobom známe. Uvedené sa týka najmä skutočností týkajúcich sa kybernetickej bezpečnosti a osobných údajov zamestnancov (ďalej aj len „dôverné informácie“). Povinnosť mlčanlivosti trvá aj po skončení tejto Zmluvy alebo Osobitnej zmluvy bez časového obmedzenia.

2. Zmluvné strany sa zaväzujú, že dôverné informácie bez predchádzajúceho písomného súhlasu druhej Zmluvnej strany neposkytnú tretím osobám a ani neumožnia prístup tretích osôb k dôverným informáciám.

3. Výnimky z povinností podľa tohto článku Zmluvy sú nasledujúce prípady:

1. ak je poskytnutie informácie vyžadované od Zmluvnej strany v súlade so všeobecne záväznými právnymi predpismi alebo orgánom dohľadu nad činnosťou Zmluvnej strany,
2. ak je informácia verejne dostupná z iného dôvodu, ako je porušenie povinnosti mlčanlivosti Zmluvnou stranou,
3. ak je informácia poskytnutá odborným poradcom Zmluvnej strany (vrátane právnych, účtovných, daňových a iných poradcov), ktorí sú buď viazaní všeobecnou profesionálnou povinnosťou mlčanlivosti alebo ak sa voči Zmluvnej strane zaviazali povinnosťou mlčanlivosti,
4. pre účely akéhokoľvek súdneho, rozhodcovského, správneho alebo iného konania, ktorého je Zmluvná strana účastníkom;
5. ak je informácia poskytnutá so súhlasom druhej Zmluvnej strany;
6. ak je informácia poskytnutá ovládajúcej osobe Zmluvnej strany alebo ovládanej osobe Zmluvnej strany;
7. ak je informácia poskytnutá subdodávateľovi schválenému Prevádzkovateľom ZS.

4. Ďalšie výnimky z povinností podľa tohto článku tejto Zmluvy upravujú najmä zákon o kybernetickej bezpečnosti a iné príslušné všeobecne záväzné právne predpisy.

**Článok 8**

**Kontaktné osoby a doručovanie**

1. Dodávateľ je povinný komunikovať pri plnení povinností podľa tejto Zmluvy s Prevádzkovateľom ZS e-mailom na kontaktné údaje zmluvných strán uvedené v tomto článku, alebo iným vhodným spôsobom, pričom vo všetkých prípadoch musí byť prenos informácií uskutočnený za podmienok umožňujúcich chránený prenos informácií.

2. Prevádzkovateľ ZS určuje nasledovnú kontaktnú osobu pre komunikáciu s Dodávateľom na úseku kybernetickej bezpečnosti: Ing. Martin Fischer, mobil: 0910 864307, mail: [martin.fischer@vszp.sk](mailto:martin.fischer@vszp.sk).

3. Dodávateľ určuje nasledovnú kontaktnú osobu pre komunikáciu s Prevádzkovateľom ZS na úseku kybernetickej bezpečnosti: .............................

4. Kontaktná osoba Dodávateľa plní úlohy pri zabezpečovaní reaktivity podľa čl. 4 tejto Zmluvy. Kontaktná osoba plní notifikačné povinnosti prostredníctvom na to povereného organizačného útvaru Dodávateľa.

5. Kontaktné osoby podľa bodov 2. alebo 3. tohto článku a Zoznam pracovných rolí Dodávateľa a ich personálne obsadenie podľa prílohy č. 2 Zmluvy (ďalej len „pracovné role“) môže príslušná Zmluvná strana zmeniť bez potreby vyhotovenia dodatku k tejto Zmluve, ak oznámi novú kontaktnú osobu a/alebo pracovnú rolu druhej Zmluvnej strane v písomnej forme. Pre oznamovanie novej kontaktnej osoby sa použijú ustanovenia Zmluvy o doručovaní. Pre účely postupu na oznamovanie zmien pracovných rolí sa uplatní postup podľa čl. 3 bod 13 Zmluvy. V prípade, že kontaktné osoby a pracovné role majú prístup k informáciám a údajom Prevádzkovateľa ZS sú povinné zachovávať mlčanlivosť podľa § 12 ods. 1 zákona o kybernetickej bezpečnosti.

6. Zmluvné strany sa dohodli, že písomnosti podľa tejto Zmluvy sa doručujú osobne, poštou, kuriérskou službou alebo e-mailom. Každá zo Zmluvných strán je povinná bezodkladne písomne informovať druhú Zmluvnú stranu o akejkoľvek zmene adresy, e-mailu, alebo kontaktných údajov. Písomnosti, ktoré majú vplyv na vznik, zmenu, zánik práv a povinností podľa tejto Zmluvy, musia byť Zmluvnou stranou doručené poštou alebo kuriérom.

7. Písomnosti doručované poštou a kuriérom sa doručujú na adresu sídla Zmluvných strán, uvedenú v záhlaví tejto Zmluvy.

8. Písomnosti doručované osobne sa považujú za doručené v deň ich prevzatia, alebo dňom kedy adresát odoprel prevziať zásielku. Písomnosti doručované poštou alebo kuriérom sa považujú za doručené v deň prevzatia zásielky adresátom, alebo v deň keď sa zásielka vrátila odosielateľovi späť ako nedoručená, aj keď sa adresát o zásielke nedozvedel. Písomnosti doručované prostredníctvom e-mailu sa považujú za doručené nasledujúci pracovný deň po ich odoslaní na emailovú adresu druhej Zmluvnej strany.

**Článok 9**

**Záverečné ustanovenia**

1. Táto zmluva sa uzatvára na dobu určitú, a to na dobu trvania zmluvných vzťahov založených Osobitnou zmluvou podľa čl. 1 bod 1 tejto Zmluvy (tzn. zánikom Osobitnej zmluvy zaniká automaticky aj táto Zmluva s výnimkou ustanovení podľa bodu 6 tohto článku).

2. Pred uplynutím dohodnutej doby trvania môžu Zmluvné strany Zmluvu ukončiť:

1. kedykoľvek písomnou dohodou Zmluvných strán,
2. odstúpením Prevádzkovateľa ZS od Zmluvy pri porušení zmluvných povinností Dodávateľom v zmysle bodu 3. tohto článku Zmluvy,
3. odstúpením Dodávateľa od Zmluvy pri porušení zmluvných povinností Prevádzkovateľa ZS v zmysle bodu 4. tohto článku Zmluvy,
4. odstúpením, ak tak stanovuje táto Zmluva.

3. Prevádzkovateľ ZS je oprávnený od tejto Zmluvy odstúpiť v prípadoch, ak Dodávateľ poruší niektorú z povinností vyplývajúcich z tejto Zmluvy a ak Dodávateľ toto porušenie nenapraví ani v lehote tridsať (30) dní odo dňa doručenia písomnej výzvy na zjednanie nápravy od Prevádzkovateľa ZS.

4. Dodávateľ je oprávnený od Zmluvy odstúpiť, ak Prevádzkovateľ ZS neposkytne Dodávateľovi nevyhnutnú súčinnosť na plnenie povinností podľa tejto Zmluvy a ak Prevádzkovateľ ZS toto porušenie nenapraví ani v dodatočnej lehote tridsať (30) dní odo dňa doručenia písomnej výzvy na zjednanie nápravy od Dodávateľa.

5. Odstúpenie od Zmluvy musí mať písomnú formu, musí byť doručené druhej Zmluvnej strane a musí byť v ňom uvedený konkrétny dôvod odstúpenia, inak je neplatné. Na doručovanie odstúpenia od Zmluvy sa vzťahuje čl. 8. Zmluvy, pričom doručovanie e-mailom je vylúčené.

6. Odstúpením od Zmluvy podľa tohto článku zanikajú všetky práva a povinnosti Zmluvných strán vyplývajúcich zo Zmluvy, okrem nárokov na náhradu spôsobenej škody, nárokov na dovtedy uplatnené zmluvné plnenie a nárokov na zmluvné a zákonné sankcie a úroky. Zánik tejto Zmluvy sa netýka tých povinností Zmluvných strán, ktoré vzhľadom na svoju povahu alebo ich výslovné znenie majú trvať aj po zániku tejto Zmluvy (napr. ustanovenia o mlčanlivosti, a pod.). Podmienky odstúpenia od Zmluvy sú špecifikované v čl. 3. bod 17 Zmluvy.

7. V prípade akéhokoľvek sporu vyplývajúceho zo Zmluvy bude sporná otázka najprv riešená zmiernou cestou. Pokiaľ sa Zmluvné strany nedohodnú, je ktorákoľvek zo Zmluvných strán oprávnená takýto spor predložiť príslušnému súdu v Slovenskej republike.

8. Táto Zmluva sa môže meniť alebo ukončiť iba dohodou Zmluvných strán v písomnej forme, ak sa Zmluvné strany v tejto Zmluve nedohodli inak.

9. Prípadná neplatnosť niektorého z dohodnutých ustanovení Zmluvy nezakladá neplatnosť celej Zmluvy. Pokiaľ bude akékoľvek ustanovenie Zmluvy vyhlásené za neplatné, či nevymáhateľné, ostatné ustanovenia Zmluvy ostanú naďalej v platnosti a účinnosti. Zmluvné strany ďalej súhlasia s tým, že nahradia neplatné a nevykonateľné ustanovenia vzájomne prijateľným platným, zákonným a vykonateľným ustanovením, ktoré bude v súlade so zámermi Zmluvných strán obsiahnutými v Zmluve.

10. Práva a povinnosti, ktoré nie sú výslovne upravené v Zmluve, sa spravujú podľa zákona o kybernetickej bezpečnosti a ďalších príslušných ustanovení všeobecne záväzných právnych predpisov Slovenskej republiky.

11. Táto Zmluva bola vyhotovená v troch (3) rovnopisoch, z ktorých dva (2) sú určené pre Prevádzkovateľa ZS a jeden (1) pre Dodávateľa.

12. Táto Zmluva nadobúda platnosť dňom jej podpísania zástupcami obidvoch Zmluvných strán a účinnosť dňom nasledujúcom po dni jej zverejnenia v Centrálnom registri zmlúv v zmysle § 47a zákona č. 40/1964 Zb. Občiansky zákonník v znení neskorších predpisov.

13. Neoddeliteľnou súčasťou Zmluvy sú nasledujúce prílohy:

* Príloha č. 1: Prehlásenie Dodávateľa o oboznámení sa s bezpečnostnou politikou Prevádzkovateľa ZS,
* Príloha č. 2: Zoznam pracovných rolí,
* Príloha č. 3: Zoznam subdodávateľov.

14. Zmluvné strany vyhlasujú, že ich zmluvná voľnosť nebola žiadnym spôsobom obmedzená, a že Zmluva nebola uzavretá v tiesni za nápadne nevýhodných podmienok, ani v omyle.

Za Dodávateľa: Za Prevádzkovateľa ZS:

.........................., dňa.............. Bratislava, dňa .............................

.................................................. ..........................................................

Ing. Richard Strapko

predseda predstavenstva

Všeobecná zdravotná poisťovňa, a.s.

.................................................. ..........................................................

Ing.Ľubomír Kováčik

člen predstavenstva

Všeobecná zdravotná poisťovňa, a.s.

Príloha č.1

**Vyhlásenie Dodávateľa o oboznámení sa s bezpečnostnou politikou Prevádzkovateľa ZS**

Dodávateľ:

IČO:

vyhlasuje, že sa v súlade s § 8 bod 2. písm. b) Vyhlášky Národného bezpečnostného úradu č. 362/2018 Z. z., ktorou sa ustanovuje obsah bezpečnostných opatrení, obsah a štruktúra bezpečnostnej dokumentácie a rozsah všeobecných bezpečnostných opatrení v plnom rozsahu oboznámil a súhlasí s bezpečnostnou politikou Prevádzkovateľa ZS, ktorá je obsahom nasledovných dokumentov:

1. smernica č. 123/5/2021 Prehlásenie o aplikovateľnosti účinnej od 15.10.2021;
2. smernica č. 53/8/2021 Bezpečnostné incidenty účinnej od 15.06.2021;
3. smernica č. 74/14/2021 Ochrana osobných údajov účinnej od 15.10.2021;
4. smernica č. 57/13/2021 Objektová a fyzická bezpečnosť účinnej od 15.06.2021.

V Bratislave:

...............................................................

Podpis osoby podľa čl. 8 bod 3 Zmluvy

Príloha č. 2

**Zoznam pracovných rolí**

|  |  |  |  |  |
| --- | --- | --- | --- | --- |
| **Por. č.** | **Meno** | **Priezvisko** | **Dodávateľ/subdodávateľ\*** | **Prac. rola /funkcia** |
|  |  |  |  |  |
|  |  |  |  |  |
|  |  |  |  |  |
|  |  |  |  |  |
|  |  |  |  |  |
|  |  |  |  |  |
|  |  |  |  |  |
|  |  |  |  |  |
|  |  |  |  |  |
|  |  |  |  |  |
|  |  |  |  |  |
|  |  |  |  |  |
|  |  |  |  |  |
|  |  |  |  |  |
|  |  |  |  |  |
|  |  |  |  |  |
|  |  |  |  |  |
|  |  |  |  |  |
|  |  |  |  |  |
|  |  |  |  |  |
|  |  |  |  |  |
|  |  |  |  |  |
|  |  |  |  |  |

**\* uviesť buď (Dodávateľ) alebo názov PO/FO-podnikateľa (subdodávateľa)**

V Bratislave

...............................................................

*Podpis osoby podľa čl. 8 bod 3 Zmluvy*

Príloha č. 3

**Zoznam subdodávateľov**